Klaskamers by Noordwes-skool verwoes in brandArgieffoto Vier klaskamers by Itumeleng Primary School in Letlhabile naby Brits is in ŉ brand verwoes, het die departement van onderwys in Noordwes, Woensdag gesê. George Marindi, waarnemende woordvoerder, het gesê die klaskamers het Maandagaand afgebrand en die plafonne, mure, kaste, swartborde, boeke, handboeke, lêers en dokumente is beskadig. Die oorsaak van die brand is nog nie bekend nie. Sello Lehari, provinsiale LUR vir onderwys en sportontwikkeling, het die polisie gemaan om die ondersoek na die oorsaak van die brand te bespoedig. “Dit is ontstellend. Ons hoop dat ŉ verslag so gou as moontlik beskikbaar gemaak sal word. Ek is dankbaar vir die lede van die gemeenskap wat dadelik owerhede in kennis gestel het en self ingespring het om die brand te blus,” het Lehari gesê. “Dit is die tipe gemeenskap en ouerbetrokkenheid wat ons graag in alle buurte sal wil sien. Hulle het eienaarskap geneem vir hul skool.” Die stoor, rekenaarlaboratorium en skoolsaal sal intussen vir klasse gebruik word.